KOMISIJOS REGLAMENTAS (EB) Nr. 991/2006
2006 m. birželio 30 d.
iš dalies keičiantis Reglamentą (EB) Nr. 1870/2005, atidarantį iš trečiųjų šalių importuojamų česnakų tarifinę kvotą, nustatantį jos administravimo tvarką ir įvedantį importo licencijų bei kilmės sertifikatų sistemą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1), ypač į jo 31 straipsnio 2 dalį ir 34 straipsnio 1 dalį,
kadangi:
(1)
Europos bendrijos ir Kinijos Liaudies Respublikos susitarime pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) (2), patvirtinto Tarybos sprendimu 2006/398/EB (3), XXIV straipsnio 6 dalį ir XXVIII straipsnį Kinijai numatoma 20 500 tonų padidinti česnakų, kurių KN kodas 0703 20 00, tarifinę kvotą.
(2)
Šis padidinimas turėtų būti nurodytas Komisijos reglamento (EB) Nr. 1870/2005 (4) I priede.
(3)
Patirtis parodė, kad kai kurios Reglamento (EB) Nr. 1870/2005 nuostatos, susijusios su referenciniais kiekiais, importuotojų apibrėžtimis, paraiškomis importo licencijai gauti ir Komisijos teikiama informacija turėtų būti patikslintos aiškumo tikslais.
(4)
Todėl reikėtų atitinkamai iš dalies pakeisti Reglamentą (EB) Nr. 1870/2005.
(5)
Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1870/2005 iš dalies keičiamas taip:
1)
2 straipsnio 5 dalies c punktas pakeičiamas taip:
„c)
prie a ir b punktų nepriskirtų tradicinių importuotojų atveju didžiausias česnakų kiekis, importuotas per vieną iš pirmųjų trijų praėjusių importo laikotarpių, per kuriuos jie gavo importo licencijas pagal Reglamentą (EB) Nr. 565/2002 ar šį reglamentą.“;
2)
3 straipsnis iš dalies keičiamas taip:
a)
1 dalis pakeičiama taip:
„1. „Tradiciniai importuotojai“ - tai importuotojai - fiziniai ar juridiniai asmenys, individualūs asmenys ar ūkio subjektų grupės, įsisteigę remiantis nacionaline teise, kurių valstybė narė pripažįsta, kad jie:
a)
gavo importo licencijas pagal Reglamentą (EB) Nr. 565/2002 ar šį reglamentą kiekvienu iš trijų praėjusių importo laikotarpių;
b)
į Bendriją importavo česnakus ne mažiau kaip du iš trijų praėjusių importo laikotarpių;
c)
importavo į Bendriją ne mažiau kaip 50 tonų vaisių ir daržovių, kaip apibrėžta Reglamento (EB) Nr. 2200/96 1 straipsnio 2 dalyje, per paskutinį praėjusį importo laikotarpį iki paraiškų pateikimo.“;
b)
3 dalies a punkto i papunktis pakeičiamas taip:
„i)
jie importavo ne naujųjų valstybių narių ar Bendrijos, tokios sudėties, kokios ji buvo 2004 m. balandžio 30 d., o kitų šalių kilmės česnakus ne mažiau kaip dvejus iš trijų praėjusių importo laikotarpių;“;
3)
7 straipsnio 2 dalis keičiama taip:
„2. Bendras kiekis, nurodytas naujo importuotojo pateiktose „A“ licencijų paraiškose bet kuriam ketvirčiui, negali viršyti 10 % viso to ketvirčio ir tos kilmės produktų kiekio, nurodyto I priede. Kompetentingos institucijos atmeta šio reikalavimo neatitinkančias paraiškas.“;
4)
8 straipsnio 2 dalies trečia pastraipa pakeičiama taip:
„Jeigu nauji importuotojai per praėjusį importo laikotarpį gavo importo licencijas pagal šį reglamentą arba Reglamentą (EB) Nr. 565/2002, jie pateikia įrodymų, kad ne mažiau kaip 90 % jiems paskirto kiekio iš tikrųjų buvo pateikta į laisvą apyvartą.“;
5)
17 straipsnis iš dalies keičiamas taip:
a)
antra pastraipa išbraukiama;
b)
trečia pastraipa pakeičiama taip:
„Komisija reguliariai, tinkamu laiku ir būdu informuoja valstybes nares apie išnaudotų kvotų sumas ir apie pagal 12 straipsnį bei 16 straipsnio 2 dalį gautą informaciją.“;
6)
Reglamento I priedas pakeičiamas šio reglamento priedo tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 30 d.